“โกลเบล็ก” ชี้ SET สัปดาห์นี้ Sideway แนะลงทุน 4 หุ้นเด่นโรงไฟฟ้า รับอานิสงส์ขึ้นค่า FT
“โกลเบล็ก” ชี้ SET สัปดาห์นี้ Sideway แนะลงทุน 4 หุ้นเด่นโรงไฟฟ้า รับอานิสงส์ขึ้นค่า FT พ่วงสื่อสาร TRUE-DTAC จากการผนึกกำลังทางธุรกิจ วางกรอบดัชนีอยู่ที่ 1,620-1,670 จุด
“โกลเบล็ก” ชี้ SET สัปดาห์นี้ Sideway แนะลงทุน 4 หุ้นเด่นโรงไฟฟ้า รับอานิสงส์ขึ้นค่า FT พ่วงสื่อสาร TRUE-DTAC จากการผนึกกำลังทางธุรกิจ วางกรอบดัชนีอยู่ที่ 1,620-1,670 จุด
23 พ.ย. 2564

นางสาววิลาสินี บุญมาสูงทรง ผู้อำนวยการฝ่ายวิจัย บริษัทหลักทรัพย์ โกลเบล็ก จำกัด หรือ GBS ประเมินทิศทางตลาดหุ้นในไทยสัปดาห์นี้ว่า มีแนวโน้มแกว่งตัวออกข้างในลักษณะ Sideway โดยมีแรงหนุนจากจากแรงเก็งกำไรหุ้นกลุ่มโรงไฟฟ้า จากค่า FT ที่ปรับตัวเพิ่มขึ้น และกลุ่มสื่อสาร(ICT) จากการผนึกกำลังทางธุรกิจระหว่าง TRUE –DTAC เป็นตัวหนุนตลาด และการคาดการณ์ของนักเศรษฐศาสตร์ มองตัวเลข GDP ของไทยจะฟื้นตัวกลับสู่ฐานเดิมก่อนเกิดโควิดได้ในปี 66 จากฟื้นตัวของอุตสาหกรรมท่องเที่ยวในประเทศ หลังจากกระทรวงสาธารณสุขเดินหน้าบริหารจัดการฉีดวัคซีนต่อเนื่องโดยจัดสัปดาห์ฉีดวัคซีนโควิดสู่เป้า 100 ล้านโดสในช่วง 27 พ.ย.-5 ธ.ค.64 อย่างต่อเนื่องจึงให้กรอบการเคลื่อนไหวของดัชนีไว้ที่ 1,620-1,670 จุด
ทั้งนี้ยังมีปัจจัยหนุนจากต่างประเทศที่ส่งผลต่อการเคลื่อนไหวของดัชนีตลาดหุ้นไทย อาทิ นายกรัฐมนตรีออสเตรเลีย ได้เรียกร้องให้รัฐบาลผ่อนคลายข้อจำกัดด้านโควิด-19 เนื่องจากปัจจุบันอัตราการฉีดวัคซีนในประเทศมีความครอบคลุมเพิ่มมากขึ้น ส่วนนายกรัฐมนตรีญี่ปุ่นเตรียมอนุมัติมาตรการกระตุ้นเศรษฐกิจ ซึ่งครอบคลุมถึงการใช้จ่ายด้านการคลังสูงเป็นประวัติการณ์ถึง 55.7 ล้านล้านเยน (4.90 แสนล้านดอลลาร์) เพื่อรับมือกับผลกระทบทางเศรษฐกิจที่ยืดเยื้อซึ่งเกิดจากการแพร่ระบาดของโรคโควิด-19 และนักวิเคราะห์ส่วนใหญ่คาดการณ์ว่า ธนาคารกลางจีน (PBOC) จะคงอัตราดอกเบี้ยเงินกู้ลูกค้าชั้นดี (LPR) ทั้งประเภท 1 ปีและ 5 ปี โดยมีเป้าหมายที่จะควบคุมความเสี่ยงในภาคอสังหาริมทรัพย์ ด้าน สมาคมผู้ผลิตยานยนต์แห่งประเทศจีน (CAAM) เปิดเผยการคาดการณ์ว่าจีน ซึ่งเป็นตลาดรถยนต์ขนาดใหญ่ที่สุดในโลก จะมีจำนวนรถยนต์จดทะเบียนมากกว่า 300 ล้านคัน ภายในสิ้นปี 2565
ส่วนปัจจัยที่ยังคงต้องจับตาในช่วงนี้ อาทิ  สศค. รายงานภาวะเศรษฐกิจการคลัง ภาวะเศรษฐกิจภูมิภาค ดัชนีความเชื่อมั่นอนาคตเศรษฐกิจภูมิภาค สศอ. แถลงดัชนีอุตสาหกรรม ธปท. รายงานภาวะเศรษฐกิจไทย
ส่วนปัจจัยต่างประเทศ อาทิ ธนาคารกลางจีนกำหนดอัตราดอกเบี้ยเงินกู้ LPR สหรัฐรายงานดัชนีกิจกรรมเศรษฐกิจทั่วประเทศเดือนต.ค.จากเฟดชิคาโก ยอดขายบ้านมือสองเดือนต.ค. อียูรายงานดัชนีผู้จัดการฝ่ายจัดซื้อ (PMI) ภาคการผลิต-ภาคบริการขั้นต้นเดือนพ.ย.จากมาร์กิต สหรัฐเปิดเผยดัชนีผู้จัดการฝ่ายจัดซื้อ (PMI) ภาคการผลิต-ภาคบริการขั้นต้นเดือนพ.ย.จากมาร์กิต สหรัฐรายงานจำนวนผู้ขอรับสวัสดิการว่างงานรายสัปดาห์ ยอดสั่งซื้อสินค้าคงทนเดือนต.ค. GDP ไตรมาส 3/2564  (ประมาณการครั้งที่ 2) ดัชนีราคาการใช้จ่ายเพื่อการบริโภคส่วนบุคคล (PCE) เดือนต.ค. สต็อกน้ำมันรายสัปดาห์จาก EIA และ FOMC เปิดเผยรายงานการประชุมวันที่ 2-3 พ.ย.ในเช้าวันที่ 25 พ.ย.
ดังนั้นแนะนำกลยุทธ์ลงทุนในหุ้นกลุ่มโรงไฟฟ้า ได้แก่ EA, SSP, GPSC และ BGRIM เหตุผล ประเด็นปรับขึ้นค่า Ft จะเป็นตัวหนุนต่ออัตราการทำกำไรปรับตัวเพิ่มขึ้น
ส่วนทิศทางการลงทุนในทองคำ นายณัฐวุฒิ วงศ์เยาวรักษ์ ผู้อำนวยการฝ่ายวิจัยบล. โกลเบล็ก ประเมินแนวโน้มราคาทองคำในสัปดาห์นี้ว่ายังคงต้องจับตาตัวเลขเศรษฐกิจอย่างดัชนีราคาผู้บริโภค(CPI) ดัชนีราคาผู้ผลิต(PPI)และเงินเฟ้อเดือนตุลาคม ล้วนเป็นปัจจัยที่สำคัญเนื่องจากตลาดจับตาเงินเฟ้อ เพราะปัญหา Supply Shortages เป็นตัวเร่งให้เงินเฟ้อยังมีแนวโน้มปรับตัวขึ้นต่อไปได้ ฉะนั้นเมื่อตลาดรับข่าวการปรับลดวงเงิน QE ไปบ้างแล้ว ทองคำย่อตัวลงไม่มากนัก อีกทั้งเงินเฟ้อยังมีแนวโน้มเร่งตัวในระยะถัดไป ซึ่งทองคำในฐานะเป็นสินทรัพย์ปลอดภัยและสามารถป้องกันความเสี่ยงดอลลาร์ที่อ่อนค่า ฝ่ายวิจัยคาดราคาทองคำเคลื่อนไหว Sideway up โดยประเมินกรอบในสัปดาห์นี้ 1,770-1,815 $/Oz แนะนำให้หาจังหวะ Long เมื่อราคาอ่อนตัวลงใกล้แนวรับ